CELEX: 62017CN0141
Language: sk
Date: 2017-03-21 00:00:00
Title: Vec C-141/17: Návrh na začatie prejudiciálneho konania, ktorý podal Tribunal Superior de Justicia del País Vasco (Španielsko) 21. marca 2017 – José Luis Cabana Carballo/Instituto Nacional de la Seguridad Social (INSS) a Tesorería General de la Seguridad Social (TGSS)

19.6.2017   
            
            
               SK
            
            
               Úradný vestník Európskej únie
            
            
               C 195/11
            
         Návrh na začatie prejudiciálneho konania, ktorý podal Tribunal Superior de Justicia del País Vasco (Španielsko) 21. marca 2017 – José Luis Cabana Carballo/Instituto Nacional de la Seguridad Social (INSS) a Tesorería General de la Seguridad Social (TGSS)
   (Vec C-141/17)
   (2017/C 195/16)
   Jazyk konania: španielčina
   
      Vnútroštátny súd, ktorý podal návrh na začatie prejudiciálneho konania
   
   Tribunal Superior de Justicia del País Vasco
   
      Účastníci konania pred vnútroštátnym súdom
   
   
      Odvolateľ: José Luis Cabana Carballo
   
      Odporcovia v odvolacom konaní: Instituto Nacional de la Seguridad Social (INSS) a Tesorería General de la Seguridad Social (TGSS)
   
      Prejudiciálne otázky
   
   
               1.
            
            
               Má sa článok 53 ods. 3 písm. a) a d) nariadenia (ES) č. 883/2004 (1) chápať ako jedno z ustanovení, ktoré ustanovujú inak, v zmysle článku 5 tohto nariadenia, a preto sa uplatnia namiesto ustanovení článku 5 písm. b)?
            
         
               2.
            
            
               Má sa na účely článku 53 ods. 3 písm. a) uvedeného nariadenia vychádzať z toho, že španielska právna úprava 20 %-ného príplatku k dôchodku z dôvodu úplnej trvalej nespôsobilosti na výkon obvyklého povolania je právnym predpisom, ktorý stanovuje, aby sa zohľadňovali dávky alebo príjem získaný v zahraničí?
            
         
               3.
            
            
               V prípade, ak je odpoveď na predchádzajúcu otázku záporná, má sa vychádzať z toho, že uvedenému právnemu predpisu Spoločenstva odporuje prax španielskych správnych orgánov a súdov, podľa ktorej sa 20 %-ný príplatok k dôchodku z dôvodu úplnej trvalej nespôsobilosti na výkon obvyklého povolania prestane poskytovať, keď príjemca začne poberať starobný dôchodok z iného členského štátu?
            
         
               4.
            
            
               V prípade, ak je odpoveď na druhú otázku kladná, má sa považovať za nezlučiteľné s článkom 53 ods. 3 písm. d) uvedeného nariadenia, ak sa 20 %-ný príplatok k dôchodku z dôvodu úplnej trvalej nespôsobilosti na výkon obvyklého povolania prestane poskytovať aj v časti, ktorá prevyšuje sumu dôchodku poberaného z iného členského štátu?
            
         
      (1)  Nariadenie (ES) Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 2004, s. 1; Mim. vyd. 05/005, s. 72).